**Kalbinių gebėjimų ugdymo pavyzdžiai**

Etninė kultūra yra glaudžiai susijusi su mūsų gimtąja kalba, jos įvairove ir tarmėmis. Kalba padeda mums suprasti savo tautos papročius, istoriją ir tradicijas. Skirtingi tarmių žodžiai ir posakiai atspindi vietinius papročius, regiono savitumą ir žmonių kasdienybę. Išsaugodami tarmes ir gimtąją kalbą, mes padedame išlaikyti savo tautos unikalumą ir perduoti svarbias vertybes būsimoms kartoms.

Lietuvoje išskiriamos keturios pagrindinės tarmės: aukštaičių, žemaičių, suvalkiečių ir dzūkų. Aukštaičių tarmė paplitusi šiaurės ir vidurio Lietuvoje, apimanti Vilniaus, Kauno, Panevėžio ir dalį Šiaulių rajonų. Žemaičių tarme kalbama vakarinėje Lietuvos dalyje, ypač Klaipėdos, Telšių, Šiaulių ir Plungės rajonuose. Suvalkiečių tarmė paplitusi pietvakarinėje Lietuvoje, apimanti Marijampolės, Vilkaviškio ir Kalvarijos rajonus. Kiekviena iš jų turi savitus fonetinius ypatumus, žodžių formas ir sakinių konstrukcijas, dėl ko skiriasi ne tik tarimas, bet ir kai kurie žodžiai. Tarmės susiformavo pagal geografines ir kultūrines ypatybes, todėl kiekviena turi unikalių bruožų, kurie atspindi vietinių gyventojų gyvenimo būdą ir istoriją. Nors tarmės vis dar gyvos, globalizacija ir vieningas lietuvių kalbos vartojimas mažina jų įtaką kasdieniame gyvenime. Vis dėlto, tarmės išlieka svarbi kultūrinė ir kalbinė vertybė, kurią saugo įvairūs vietos bendruomenių žmonės.

**Pietų aukštaičių patarmė**- aukštaičių tarmės dalis. **Dzūkų tarmė** paplitusi pietų regionuose, daugiausiai Alytaus, Varėnos, Prienų ir Vilkaviškio rajonuose. Ji pasižymi tam tikrais fonetiniais ypatumais, pavyzdžiui, d verčiama į dz (diena-dziena), t-c (tikras-cikras). Išlaiko sveikus dvigarsius *am*, *an*, *em*, *en* (kaip ir vakarų aukštaičiai), bet balsius *ą*, *ę*, verčia į *ų*, *į* bet *ūžuolas* ‘ąžuolas’, *báltų* ‘baltą’, *skįsta* ‘skęsta’, *žẽmį* ‘žemę’). Visi, kalbantys pietų aukštaičių patarme, ilgina kirčiuotų tvirtapradžių dvigarsių *il*, *im*, *in*, *ir*, *ul*, *um*, *un*, *ur* bei dvibalsio *ui* pirmąjį dėmenį (pvz., *pýlnas* ‘pilnas’, *kūrmis* ‘kurmis’). Visi kalbantieji pietų aukštaičių patarme kietina priebalsį *l* prieš *e*, *ę*, *ei*, *ė* (pvz., *łãdas* ‘ledas’, *pẽłį* ‘pelę’, *pałáido* ‘paleido’, *ł****ė****kė* ‘lėkė’). Nemaža dalis pietų aukštaičių patarmės pietinių ir rytinių pakraščių gyventojų kietina ir priebalsius *r*, *s*, *š*, *ž* prieš *e* tipo vokalizmą (pvz., *rãtas* ‘retas’, *sáiłės* ‘seilės’, *šãšatas* ‘šešetas’, *žãmė* ‘žemė’), Druskininkų, Lazdijų, Leipalingio, Marcinkonių, Rudaminos, Veisiejų apylinkėse priebalsiai *r*, *š*, *ž* ir afrikatos *č*, *dž*, *c*, *dz* tariami kietai ir prieš visus bendrinės kalbos supriešakėjusius balsius (pvz., *ãra* ‘aria’, *šáudas* ‘šiaudas’, *žūri* ‘žiūri’,  *stãcai* ‘stačiai’, *dzaũgias* ‘džiaugias’).

Nuo bendrinės kalbos pietų aukštaičių patarmė skiriasi ir kai kuriomis morfologijos, sintaksės, leksikos ypatybėmis. Pvz., vartojamas vienaskaitos naudininkas su kitomis galūnėmis (pvz., *pirštu* ‘pirštui’, *sūnu* ‘sūnui’, *ãki* ‘akiai’). Pietinėje pietų aukštaičių patarmės ploto dalyje esamasis ir einamasis vietininkas reiškiamas ta pačia forma: vienaskaita – einamojo, daugiskaita – esamojo vietininko (pvz., *laikaũ sáujon* ‘laikau saujoje’ ir *dedù sáujon* ‘dedu į saują’, *áuga daržúosna* ‘auga daržuose’ ir *ainam daržúosna* ‘einame į daržus’). Paplitusios tariamosios nuosakos vienaskaitos 1 ir 2 asmens formos *būtáu* ‘būčiau’, *būtái* ‘būtum’. Leksikoje pasitaiko tik pietų aukštaičių patarmei būdingų žodžių, t. p. žodžių su išlaikytomis senesnėmis reikšmėmis (pvz., *bamborỹs* / *bumbuorỹs* ‘kankorėžis’, *draugė* ‘šeima’, *mẽdžias* ‘miškas, giria’,*pilvẽlis* ‘blauzda’,  *straublỹs* / *striaublỹs* ‘vaivoryštė’).

Dzūkų kalba yra ne tik svarbus kultūrinis paveldas, bet ir svarbi vietinių tapatumo dalis. Žmonės, kalbantys dzūkiškai, dažnai didžiuojasi savo kalbos ypatumais, ir tarmė jiems yra svarbi kaip bendruomenės ryšio ir istorijos išraiška. Tačiau dėl globalizacijos ir migracijos, dzūkų tarmė vis dažniau yra pamirštama, o ja kalbančių žmonių skaičius mažėja.

**Anekdotas –** trumpas pasakojimas, dažnai komiškas. Anekdotai būna dviejų rūšių: 1)biografiniai ar istoriniai trumpi pasakojimai apie garsius asmenis ar įvykius, nebūtinai komiški; 2) trumpas, komiškas pasakojimas, turintis staigią, efektyvią, dažnai netikėtą pabaigą. Jis gali būti visiškai pramanytas, kur veiksmas gali vykti tiek realioje tiek istorinėje aplinkoje, tiek pramanytoje abstrakčioje. Anekdotams artimų siužetų esama beveik visuose pasakojamosios tautosakos žanruose. Dažnai anekdotas baigiamas tiesioginės kalbos replika, tad nenuostabu, kad daugelis jų artimi ir mažiesiems žanrams (pvz., minklėms, nesusikalbėjimams). Jų tekstai paprastai įrėminami papildomais komentarais.

**3-4 klasės.** (Supaprastinus tekstus, galima pritaikyti 1-2 klasėse). Dzūkų tarme užrašytus anekdotus galima skaityti lietuvių kalbos pamokose (mokantis apie tarmes, tarmių skirtumams ir panašumams lyginti); tarmių dienose; šventėse; vaidinimuose; konkursuose.

**Dzūkų tarme pateikiami anekdotai:** ,

**Šaltiniai:**

Prieiga internete:

 Wikipedia- el. išteklius. Prieiga internete: https://lt.wikipedia.org/wiki/Pagrindinis\_puslapis. Pietų aukštaičių patarmė (apie dzūkų tarmę).

<https://lt.wikipedia.org/wiki/Anekdotas>

https://lt.wiktionary.org/wiki/anekdotas

Agnė Lastakauskienė ,,Apmąstyk ir veik!“ (Ugdymo plėtotės centras, 2015 m.)

**Pasiekimų sritis A:** A1. Nagrinėja etninės kultūros reiškinius ir objektus skirtinguose kontekstuose. Pateikdamas pavyzdžių apibūdina įvairių folkloro žanrų kūrinius ir paprotinę tautodailę. Aptaria kolektyvinę liaudies kūrybos prigimtį ir individualią raišką (A1.3.3).

**Mokymosi turinio atitikimas:** [Liaudies kūrybos palikimas ir tęstinumas](https://emokykla.lt/bendrosios-programos/visos-bendrosios-programos/49?ach-1=2&ach-2=2#e25108142840): sakytinis, muzikinis ir žaidybinis folkloras.

**Ugdomos kompetencijos:** [Pažinimo](https://emokykla.lt/bendrosios-programos/visos-bendrosios-programos/49?ach-1=2&ach-2=2&ach-3=2#e3160290850), k[ūrybiškumo,](https://emokykla.lt/bendrosios-programos/visos-bendrosios-programos/49?ach-1=2&ach-2=2&ach-3=2#e22048829280) kultūrinė, komunikavimo.

**Tikslas**:

Išgirsti dzūkų tarmės ypatumus ir atpažinti 2-3 šios tarmės fonetinius bruožus anekdote.

**Uždaviniai**:

1. Perskaityti (išklausyti) anekdotą. Surasti ir užrašyti bent tris žodžius, kurie parašyti dzūkų tarme. Ką jie reiškia? Paaiškinti, kuo jie skiriasi nuo bendrinės lietuvių kalbos.
2. Palyginti anekdoto žodžius su savo kasdienine kalba (kurie žodžiai yra labai panašūs į lietuvių bendrinę kalbą, o kurie – labai skiriasi).
3. Atsakyti į klausimus apie anekdotą: Kodėl, tavo manymu, šis anekdotas buvo juokingas?; Ar supratai visus dzūkiškus žodžius? Kurie žodžiai tau buvo nauji?; Kaip manai, ar šis anekdotas būtų toks pat juokingas bendrine kalba? Sugalvok sakinį su tarminiu žodžiu iš anekdoto.

.

**Metodai**: Pasakojimas, individualus, grupinis darbas, diskusija, refleksija.

**Integraciniai ryšiai:** lietuvių kalba, gamtos mokslai, dailė, technologijos.

**Priemonės:** Ant lapų dzūkų tarme užrašytas anekdotas. Audio įrašas. Video įrašas. Lenta ir žymekliai. Užrašai su dzūkų tarmės žodžiais ir frazėmis. Piešimo lapas, flomasteriai, akvarelė. Plastilinas.

**Veiklos eiga**:

1. Trumpai prisimenama, kas yra dzūkų tarmė, kuo ji skiriasi nuo bendrinės lietuvių kalbos.
2. Tarmės klausymas:
* Mokiniai dėmesingai klausosi sakmės ir stengiasi išgirsti žodžius ir frazes, kurios jiems atrodo būdingos dzūkų tarmei. (Galima įjungti audio įrašą su įrašyta sakme).
1. Tarmės analizė:
* Po klausymo mokiniai drauge su mokytoju aptaria, kokių dzūkų tarmės ypatumų jie išgirdo.
* Mokiniai rašo ant lentos dzūkų tarmės žodžius ir frazes, kurie buvo girdimi anekdote (pvz., „rozų“, „kap cik“, „prieg“, „galėc“ ir pan.). Mokiniai paaiškina, kaip šie žodžiai skiriasi nuo bendrinės lietuvių kalbos.
* Mokiniai gali dirbti grupėse ir pabandyti surasti daugiau tarmiškų žodžių ar frazių, pasidalindami pastebėjimais su visa klase.
1. Anekdoto turinio aptarimas:

Aptariamas anekdoto turinys. (Kokią pamoką ar mintį galima išmokti iš šio anekdoto? Ką šis anekdotas pasako apie dzūkų žmones, jų būdą ar gyvenimą? Kaip manai, ar dzūkai dažnai mėgsta pajuokauti? Ar humoras gali padėti geriau susikalbėti su kitais?)

1. Baigiamoji dalis.
* Mokiniai atsako į klausimą: Kodėl svarbu išgirsti ir išmokti dzūkų tarmę? Kokią vertę ji turi šiandieniniam lietuvių kalbos kultūros išsaugojimui?
1. **Užduotys refleksijai (pasirinktinai):**

**-„Supratau (sužinojau, išmokau, buvo naudinga, įdomu ir pan.)...“ Kitas mokinys pakartoja tai, kas buvo pasakyta prieš jį kalbėjusio mokinio, ir pasako savo sakinį, paskui kitas pakartoja ir t. t.**

**-Per 5 minutes apklausk 3 klasės draugus: užrašyk jų įsimintus dzūkiškus žodžius.**

**-Užrašyk ir papuošk ornamentais įsimintą dzūkišką žodį.**

**-Pasirink vieną dzūkų tarmės žodį ir nupiešk.**

**-Pratęsk įsimintų dzūkiškų žodžių grandinėlę.**

**-Su draugais suvaidink sakmę, vartok įsimintus dzūkiškus žodžius.**

**- Naudodamas išgirstus žodžius sukurk 3-4 sakinius (mažą pasakojimą dzūkiška tarme).**

**- Užrašyk išgirstus dzūkiškus žodžius ir jų reikšmes.**

**- Pabandyk iš išgirstų dzūkiškų žodžių sukurti kryžiažodį.**

**-Iliustruok sakmę.**

**-Iš plastilino nulipdyk pagrindinius veikėjus.**

**Įsivertinimo pavyzdžiai:**

Pakelk flomasterį arba pieštuką:

Raudoną– nesupratau anekdoto, tarmė buvo paini.

Geltoną- supratau anekdoto esmę, tačiau tarmės žodžiai buvo sunkiai suprantami.

Mėlyną- supratau anekdotą ir dzūkų tarmę, jaučiu jos prasmę.

Žalią- puikiai supratau anekdotą ir tarmę, žinau, kodėl kuriami anekdotai.

Renkasi paveikslėlį, kuris atspindi jų jausmus po klausymo (pvz., saulė – viską supratau, debesėlis – kai kur buvo neaišku, griaustinis – buvo sunku).

Trumpai parašo sakinį ar du apie savo patirtį. Pavyzdžiui:

„Man patiko, nes...“

„Aš sužinojau...“

„Man buvo sunku, nes...“

Išsako arba užrašo:

Žvaigždė: kas pavyko gerai (pvz., „Man labai patiko klausytis tarmiškų žodžių“).

Norai: ką norėtų patobulinti ar kas buvo sunku (pvz., „Norėčiau, kad tarminiai žodžiai būtų paaiškinti“).

Užpildo lentelę su klausimais ar teiginiais, pažymėdami:

Taip / Ne / Iš dalies

Veidukų spalvinimu (pvz., 😊 – sekėsi gerai, 😐 – buvo vidutiniškai, 😟 – buvo sunku).

Pavyzdžiai:

„Supratau, apie ką buvo pasakojama.“

„Tarminiai žodžiai man buvo suprantami.“

„Mane sudomino sakmės turinys.“

 **Vertinama:** pagal A1.3 pateiktus pasiekimų lygius.

**Pasiekimų lygiai:**

|  |  |  |  |
| --- | --- | --- | --- |
| Slenkstinis (1) | Patenkinamas (2) | Pagrindinis (3) | Aukštesnysis (4) |
|  Mokinys supranta tik labai bendrą anekdoto esmę,tačiau detalių ar priežasties, kodėl anekdotas juokingas, nesuvokia; neatpažsta tarminių žodžių; nepaaiškina, kodėl anekdotas juokingas. (A1.3.1). | Mokinys supranta pagrindinį anekdoto siužetą, tačiau humoro prasmė lieka neaiški; atpažįsta kelis tarminius žodžius, bet jiems paaiškinti reikia pagalbos; gali trumpai išreikšti savo nuomonę apie anekdotą, bet paaiškinimai paviršutiniški.(A1.3.2). | Mokinys gerai supranta anekdoto siužetą ir kodėl jis juokingas; supranta daugumą tarminių žodžių arba gali atspėti jų reikšmę iš konteksto; geba paaiškinti bent 2–3 tarminių žodžių reikšmes ir susieti juos su bendrine kalba; aiškiai išreiškia savo nuomonę apie anekdotą.(A1.3.3). | Mokinys puikiai supranta anekdoto siužetą, veikėjų elgesio motyvus ir kodėl humoras veikė; gali perpasakoti anekdotą dzūkų tarme arba pritaikyti jį kitame kontekste; atpažįsta ir teisingai paaiškina visus tarminius žodžius, pateikia jų atitikmenis bendrine kalba. Gali sukurti savo sakinį su išgirstais dzūkiškais žodžiais. (A1.3.4). |

**1.** Mama nuspirko knygų ,,Namų ūkio darbai“. Jų pavartis Petrukas sako:

-Strošna knyga...

-Kodėl?

-Viskų raikia darbuic paciam...

(Mama nusipirko knygą ,,Namų ūkio darbai“. Ją pavartęs Petriukas sako:

-Žiauri knyga...

-Kodėl?

Viską reikia daryti pačiam...).

**2.** Petrukas:

-Mama, aš troleibusi vienai tetai užmyniau kojų. Kai atsiprašiau, ji man davė cukierkų.

-Jir tadu tu jai padėkavojai?

-Ne, užmyniau kitų kojų.

**(** Petriukas:

-Mama, aš troleibuse vienai tetai netyčia užmyniau ant kojos. Kai atsiprašiau, ji man davė saldainį.

-Ir tada tu jai padėkojai?

-Ne, užmyniau ant kitos kojos.)

**3.** Mokiniai išejo in turiscinį žygį. Kai ajo mišku, mokytoja paklausė:

-Ak, vaikai! Ar uodziat, kokis cia kvapas?

Atliepia Petrukas:

-Jaučiu. Algiuko kuprinėn kvepia buterbrodai su kumpiu...

(Mokiniai išėjo į turistinį žygį. Kai ėjo mišku, mokytoja paklausė:

-Ak, vaikai! Ar jaučiate, koks čia kvapas?

Atsiliepia Petriukas:

-Jaučiu. Algiuko kuprinėje kvepia sumuštiniai su kumpiu...).

**4.** Sargas sugovė sodzi vobuolius vagiancį berniukų.

-Nu, dartės aš tau parodzysiu, kap vobuolius vogc!

O, būtau labai dėkyngas, ba jau treciųroz inkliuvau...

(Sargas sučiupo sode obuolius vagiantį berniuką.

-Na, dabar aš tau parodysiu, kaip obuolius vogti!

O, būčiau labai dėkingas, nes jau trečiąsyk įkliuvau... )

**5.** Mokytojka klausia:

– Petruk, kodėl tavo sąsiuvinin ciek daug klaidų?

Petrukas:

– Kad mokytojkai nebūc nuobodu tikryc!

(Mokytoja klausia:

– Petriuk, kodėl tavo sąsiuvinyje tiek daug klaidų?

Petriukas:

– Kad mokytojai nebūtų nuobodu tikrinti!).

**6.** Mažukas klausia tėvulio:

– Tėvuli, kodėl meška miega žiemų?

Tėvas:

– Kad sutaupyc pinigų už šyldzymų!

(Mažylis klausia tėčio:

– Tėti, kodėl meška miega žiemą?

Tėtis:

– Kad sutaupytų pinigų už šildymą!).

**7.** Mama klausia Jonuko:

– Kų parašei Kalėdų Dzieduliu?

Jonukas:

– Paprašiau dovanų sesulės!

Mama:

– Bet tu juk jau turi sesutį!

Jonukas:

– Nu, šitų možna grųžyc, ji manį neklauso!

(Mama klausia Jonuko:

– Ką parašei Kalėdų Seneliui?

Jonukas:

– Paprašiau dovanų sesutės!

Mama:

– Bet tu juk jau turi sesutę!

Jonukas:

– Na, šitą galime grąžinti, ji manęs neklauso!).

**8.** Jonukas su tėvuliu žūro fylmų apiej indėnus.

-Tėvuli, kodėl jie veidus maliavojas?

-Kariauc ruošias.

Kitų rytų Jonukas mato prieg zerkolo besidažancių mamų jir graita lakia pas tėvulį:

-Tėvuli, kavokimės, mama ruošias kariauc.

(Jonukas su tėčiu žiūri filmą apie indėnus

-Tėti, kodėl jie veidus dažosi?

-Kariauti ruošiasi.

Kitą rytą Jonukas išvysta prie veidrodžio besidažančią mamą ir strimgalviais dumia pas tėtį:

-Tėti, slėpkimės, mama ruošiasi kariauti.).

**9.** Gamtos apsaugos sergėtojas:

-Kodėl meškeriuojac draudziamon vieton?

-Aš nemeškeriauju. Aš sliekų maudau.

-Parodzykit! O dartės mokėkit baudų!

-Už kų?

-Kad sliekas be maudzymkės.

(Gamtos apsaugos inspektorius:

-Kodėl meškeriojate draudžiamoje vietoje?

-Aš nemeškerioju. Aš slieką maudau.

-Parodykit! O dabar mokėkit baudą!

-Už ką?

-Kad sliekas be maudymuko.).

**10.** Tėvas:

-Ir vėl matematikos dzvejetas!

-Aha... Labai sunki užduocis buvo.

-Kokia?

-Raikėj surasc bendrų vardziklį.

-Kų?! Dar pog šiai dzienai nerado? Taigi dar kai aš mokyklon mokinaus, jo ieškojo.

(Tėvas:

-Ir vėl matematikos dvejetas!

-Taigi... Labai sunki užduotis buvo.

-Kokia?

-Reikėjo surasti bendrą vardiklį.

-Ką?! Nejaugi iki šiol nerado? Taigi dar kai aš mokykloje mokiausi, jo ieškojo.).

**11.** Mokytojka:

-Petruk, ar možnėtai pasakyc, kas buvo Maironis, Kudirka ir Biliūnas?

Petrukas:

-O jūs možnėtūt pasakyc kas buvo Plikis, Bocmanasj ir Jilgšis?

-Nu, ne.

-Nu va. Jūs nepažįstat mano prietėlių, aš nepažįstu jūsiškių.

(Mokytoja:

-Petriuk, ar gali pasakyti, kas buvo Maironis, Kudirka ir Biliūnas?

Petriukas:

-O jūs galite pasakyti kas buvo Plikis, Bocmanas ir Ilgšis?

-Deja, ne.

-Tai va. Jūs nepažįstat mano draugų (prietėlių), aš nepažįstu jūsiškių.).

Parengė Veneta Baliukonienė, Alytaus ,,Sakalėlio“ pradinės mokyklos mokytoja metodininkė

**Šaltiniai:**

Vytautas Račickas ,,Vaikų anekdotas“ (,,Spauda“, 2006 m.)

(5,6,7 anekdotai išgirsti)

Prieiga internete:

<https://youtube.com/shorts/SdhYerLBY10> ( Audio įrašas. Vienuolika anekdotų dzūkų tarme. Pasakoja Veneta Baliukonienė).

<https://images.app.goo.gl/v6XBdhJE2Wk5hCF78> (nemokamų šypsenėlių paveikslėliai)